**Demoskene**

**Käsitteitä** 

* Demo
* Kompo
* Demoparty


**Verkkosivustoja** 

* Mod Archive
* Pouët.net
* Scene.org
* demoscene.info


**Nykyisiä partyja** 

* Abduction
* Alternative Party
* Assembly
* The Gathering


**Entisiä partyja** 

* Breakpoint
* The Party


Robert J. Mical pelaamassa suunnittelemallaan Atari Lynxillä Alternative Party 2002 -tapahtumassa
**Alternative Party** on suomalainen demoskenetapahtuma (*demoparty*) ja digitaalisen kulttuurin festivaali, jota on järjestetty vuodesta 1998 lähtien. Tapahtuman kasvaessa sen taustalle perustettiin keväällä 2001 rekisteröity yhdistys, Alternative Party ry. Vuodesta 2007 tapahtumaa on järjestetty Helsingin Kaapelitehtaalla ja sen mielenkiintoinen ja luova profiili alkaa olla muotoutunut. Tapahtumalla on vuosittain vaihtuva teema, joka määrittää tapahtuman tunnelmaa, koristelua jne.

Taustaa
-------

Alternative Party on Suomen suurin vain demoskeneen keskittynyt tapahtuma ja toiseksi suurin tietokonefestivaali Assembly-tapahtuman jälkeen. Alternative Partyilla osanottajia kannustetaan – käytetystä laitteistosta riippumatta – luovuuteen ja ennakkoluulottomuuteen tietokoneproduktioissaan, ja tapahtuma onkin tunnettu erikoisista kompoistaan. Pääpaino on vanhoissa ja vaihtoehtoisissa tietokoneissa, vaikka myös nykyaikaisilla laitteilla voi osallistua kilpailuihin.

Tapahtuman juuret ulottuvat Assembly-tapahtumaan ja vuoden 1995 tienoille, kun Alternative Partyn nykyinen pääjärjestäjä, silloinen Atari-tietokoneen käyttäjä Kristoffer "Setok" Lawson harmistui tämän suuren tapahtuman kilpailujen säännöistä, jotka eivät sallineet osanottoa muilla laitteilla kuin Commodore 64:lla, Amigalla ja PC:llä. Pääsiäisenä 1998 järjestettiin ensimmäinen Alternative Party -tapahtuma.

Pelisuunnittelija Jeff Minter puhumassa Alternative Party 2003 -tapahtumassa

Sisältö
-------

Alternative Party tunnetaan laajalti myös perinteisestä ensimmäisen illan konsertistaan, jossa on esiintynyt lukuisia demoskene- ja musiikkimaailman uusia tai vanhoja nimiä, kuten Tero, Yrjänä Sauros, David Hasselhoff Big Band, Lackluster, Grey Park ja dA JoRMaS. Alternative Partyjen kilpailuissa ovat menestyneet vuosien varrella erityisen hienosti demoryhmät PWP ja Bandwagon. Myös kuvataiteilija Pilvari "Nosfe" Pirtolan teokset ja tempaukset muistetaan.

Tapahtuman erikoisvieraina on ollut tietokone- ja pelimaailman vaikuttajia, kuten pelisuunnittelija Jeff Minter, Leisure Suit Larry -pelin isä Al Lowe ja kansanedustaja Jyrki Kasvi.

Myös Assembly-tapahtuman järjestäjien tiedetään seuraavan Alternative Partyn uusia innovaatioita tarkasti – monet pitävät "oldskool-koneiden" ottamista mukaan Assemblyn kilpailuihin osaltaan Alternative Party -tapahtumien ansiona.

Aikaisemmat voittajat
---------------------

Alla olevassa taulukossa on voittajat pääasiallisissa demo- ja videokilpailuissa, joskin säännöt sekä videokilpailun teemat ovat vuosien varrella vaihdelleet.

Alternative Partyn demo- ja videokilpailujen voittajat vuosina 1998–2007| Vuosi | Demo | Video |
| --- | --- | --- |
| 1998 | *Bouncing Ball II* (PWP) | - |
| 2000 | *Manschester Schwartzwurst* (Fit) | - |
| 2002 | *THOH* (PWP) | - |
| 2003 | *Robotic Warrior* (PWP) | *Invitation to Alternative Party 2023* (Nosfe & VLP) |
| 2004 | *Juustomaariageneraattori* (Exile Studios) | *Vihannexia - Vegetables* (Gluterol) |
| 2005 | *We Are Going to Kilju* (Jumalauta) | *Tanssi* (Grey Park) |
| 2007 | *your song is quiet, pt2* (inward+tpolm) | *Camgirl Love* (Markku Lehtinen ja työryhmä) |

Järjestetyt tapahtumat
----------------------

Viralliset

1. Alternative Party (10.–12.4.1998, Nuorisokeskus Palatsi, Turku)
2. 2 Alternative Party (7.–9.7.2000, Domus Academica, Helsinki)
3. Alternative Party 2002 (11.–13.1.2002, Kulttuuriareena Gloria, Helsinki)
4. Alternative Party 2003 (10.–12.1.2003, Kulttuuriareena Gloria, Helsinki)
5. Alternative Party 2004 (9.–11.1.2004, Kulttuuriareena Gloria, Helsinki)
6. Alternative Party 2005 (14.–16.1.2005, Kulttuuriareena Gloria, Helsinki)
7. Alternative Party 2007 (2.–4.11.2007, Kaapelitehdas, Helsinki)
8. Alternative Party 2008 (24.–26.10.2008, Kaapelitehdas, Helsinki)
9. Alternative Party 2009 (23.–25.10.2009, Kaapelitehdas, Helsinki)
10. Alternative Party 2010 (22.–24.10.2010, Kaapelitehdas, Helsinki)
11. Alternative Party 2011 (21.–23.10.2011, Kaapelitehdas, Helsinki)
12. Alternative Party 2013 (18.–20.10.2013, Kattilahalli, Helsinki)

Epävirallisemmat

* The Alternative Stork Party (5.–7.7.2002, Otakaari 20, Espoo)
* Alternative Stork Party 2004 (16.–18.7.2004, Otakaari 20, Espoo)
* Alternative Stork Party 2006 (28.–30.7.2006, Teekkarikylän rantasauna, Espoo)

Lähteet
-------

1. ↑  Ristikuulustelussa Alternative Partyjen puuhamies Sektori.com.  Arkistoitu 27.9.2007. Viitattu 2.3.2007.
2. ↑  Mikko Heinonen: Alternative Party 2002 Peliplaneetta.  Arkistoitu 17.7.2007. Viitattu 2.3.2007.
3. ↑  The first Alternative Party Alternative Party. Viitattu 27.7.2007. (englanniksi)
4. ↑  Christopher Holland: The Alt Party Haze Recollection Page CiH HQ. Viitattu 27.7.2007. (englanniksi)
5. ↑  Mikko Rautalahti: Alternative partying MBnet a'wake.  Arkistoitu 30.9.2007. Viitattu 2.3.2007.
6. ↑  Atari kainaloon ja partyille.  *Turun Sanomat*, 11.4.1998.
7. 1 2  Archive Alternative Party. Viitattu 27.7.2007. (englanniksi)
8. ↑  Alternative Party 2003 Alternative Party. Viitattu 27.7.2007. (englanniksi)
9. ↑  Alternative Party 2007 Alternative Party. Viitattu 27.7.2007. (englanniksi)
10. ↑  Alternative Party 2004 Alternative Party. Viitattu 27.7.2007. (englanniksi)

Aiheesta muualla
----------------

* Kuvia tai muita tiedostoja aiheesta **Alternative Party** Wikimedia Commonsissa

* Alternative Partyn kotisivu (englanniksi)
* Oric Dbug stuff – Barbitoric Demo (2002–2003), ranskalaisen Oric-ohjelmoijan kuvaus tapahtumasta (englanniksi) (ranskaksi)